Diari Oficial de la Generalitat Valenciana


Sumari del DOGV 3222, del 15-04-1998 (1998/2336)

Bases per a la provisió en propietat d'una plaça de caporal de la policia local vacant en la plantilla de funcionaris de l'Ajuntament d'Orpesa.
-----------------------------------------------------------------------------------------------------------------------------------------------

### Dades del document

Número de DOGV
:   3222

Data del DOGV
:   15-04-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/2336


Data del document
:   15-02-1998

Organisme emissor
:   Ajuntament d'Orpesa

Tipus de document
:   Anunci

Descriptors 

:   * Orpesa
    * concurs administratiu
    * policia
    * administració local

Bases per a la provisió en propietat d'una plaça de caporal de la policia local vacant en la plantilla de funcionaris de l'Ajuntament d'Orpesa. [1998/C2336]
  
Primera. Objecte de la convocatòria
  
És objecte d'aquesta convocatòria la provisió en propietat, pel procediment de promoció interna mitjançant el sistema de concurs oposició, d'una plaça del cos de la policia local vacant en la plantilla d'aquest Ajuntament, pertanyent a l'escala d'administració especial, subescala de serveis especials, classe de policia local, categoria de caporal, enquadrada en l'escala bàsica, grup D.
  
Si aquesta plaça no fóra coberta pel torn de promoció interna, passaria a ser coberta pel torn de mobilitat entre els caporals dels cossos de policia local de la Comunitat Valenciana.
  
Segona. Requisits que han de complir els aspirants
  
Per a participar en el procés selectiu caldrà reunir els requisits següents, referits al dia en què acabe el termini d'admissió de sol·licituds:
  
- Per al torn de promoció interna:
  
a) Ser funcionari de carrera, integrat en la subescala de serveis especials, classe de policia local, escala bàsica, categoria de policia, de l'Ajuntament d'Orpesa.
  
b) Haver estat, almenys, dos anys com a funcionari de carrera en la categoria de policia.
  
c) No patir cap malaltia ni defecte físic que impedisca el normal exercici de les funcions pròpies de l'escala i categoria a què s'aspira.
  
d) No trobar-se suspés en ferm, ni inhabilitat per a l'exercici de funcions públiques.
  
e) Estar en possessió dels permisos de conducció de vehicles de les classes A-2 i B-2 (model antic) o classe A (per a motocicletes sense limitació de cilindrada) i B, amb autorització per a conduir vehicles d'urgència a què fa referència el Reglament General de Conductors aprovat pel Reial Decret 772/1997, de 14 d'abril, sent necessari que conste la sigla BTP en la part posterior del permís de conducció.
  
f) Estar en possessió del títol de graduat escolar o equivalent.
  
- Per al torn de mobilitat:
  
a) Sere funcionari de carrera, categoria de caporal, integrat en la subescala de serveis especials, classe de policia local, de qualsevol dels municipis de la Comunitat Valenciana.
  
b) Haver estat, almenys, dos anys, des del lloc de treball des d'on es concursa.
  
c) Que no li falten menys de 10 anys per a complir l'edat de jubilació forçosa.
  
d) No patir cap malatia o defecte físic que li impedisca l'exercici normal de les funcions pròpies de la seua escala i categoria.
  
e) No trobar-se suspés en ferm, ni inhabilitat per a l'exercici de funcions públiques.
  
f) Estar en possessió dels permisos de conducció de vehicles de les classes A-2 i B-2 (model antic) o classe A (per a motocicletes sense limitació de cilindrada) i B, amb autorització per a conduir vehicles d'urgència a què fa referència el Reglament General de Conductors aprovat pel Reial Decret 772/1997, de 14 d'abril, sent necessari que conste la sigla BTP en la part posterior del permís de conducció.
  
g) Estar en possessió del títol de graduat escolar, batxiller elemental o equivalent, o en condicions d'obtenir-lo en la data d'acabament del termini de presentació d'instàncies.
  
Tercera. Sol·licituds: forma i termini de presentació
  
En les instàncies en què se sol·licite prendre part en el procés selectiu, els aspirants hauran de manifestar que reuneixen tots els requisits exigits en la convocatòria, referits sempre a la data d'expiració del termini de presentació d'instàncies. Les instàncies s'hauran de presentar en el Registre d'Entrada de l'Ajuntament d'Orpesa, o en la forma prevista en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú, en el termini dels 20 dies naturals a partir de l'endemà de la publicació d'aquesta convocatòria en el Boletín Oficial del Estado.
  
Les bases íntegres es publicaran en el Butlletí Oficial de la Província i en el Diari Oficial de la Generalitat Valenciana, i els anuncis posteriors es publicaran en el Butlletí Oficial de la Província i al tauler d'edictes de l'Ajuntament.
  
En les instàncies els aspirants hauran de manifestar que reuneixen tots els requisits exigits en aquestes bases i que es comprometen a prestar el jurament preceptiu o promesa, indicant-hi, a més, si concorren per torn de promoció interna o concurs de mobilitat.
  
Caldrà adjuntar a la instància:
  
a) Fotocòpies compulsades del document nacional d'identitat i permís de conducció.
  
b) Carta de pagament acreditativa d'haver pagat a la tresoreria de fons municipals l'import dels drets d'examen, que es fixen en 1.500 pessetes.
  
No s'exigiran drets d'examen en el cas de participar en el concurs de mobilitat.
  
Documentació acreditativa dels mèrits al·legats per l'aspirant, mitjançant documents originals o fotocòpies compulsades. No es tindrà en compte cap mèrit que no s'acredite en aquest moment.
  
Quarta. Admissió d'aspirants
  
Expirat el termini de presentació d'instàncies, l'Alcaldia dictarà una resolució en què declararà aprovada la llista d'admesos i exclosos.
  
La resolució es publicarà en el Butlletí Oficial de la Província i al tauler d'edictes de l'Ajuntament, i es concedirà un termini de 10 dies per a l'esmena de defectes i reclamacions. Acabat aquest termini sense que es formule cap reclamació, es consideraran definitives les llistes. L'Alcaldia resoldrà les reclamacions que es presenten.
  
En la resolució per la qual s'aproven les llistes, es determinarà el lloc, data i hora del començament de les proves dels processos selectius.
  
Una vegada iniciades les proves, el tribunal farà públics els anuncis als taulers del lloc on es facen aquestes proves.
  
Cinquena. Tribunal
  
El tribunal qualificador estarà constituït de la forma següent:
  
- President: el de la corporació o regidor en qui delegue.
  
- Secretari: el de la corporació o funcionari en qui delegue, que actuarà, a més, com a vocal.
  
- Vocals:
  
· Un representant del professorat oficial, designat per l'Institut Valencià de Seguretat Pública.
  
· Un representant de l'administració de la Comunitat Valenciana.
  
· El cap de la Policia Local d'Orpesa o, si no n'hi ha, un funcionari de la corporació designat per l'Alcaldia, d'igual o superior categoria.
  
· Dos representants dels treballadors, a proposta de la Junta de Personal.
  
Llevat del president, tots els membres del tribunal hauran de posseir una titulació igual o superior a l'exigida en la convocatòria.
  
Els tribunals no podran constituir-se ni actuar sense l'assistència almenys de tres dels seus membres.
  
Els tribunals podran requerir en qualsevol moment als aspirants que acrediten la seua personalitat. Igualment, els tribunals queden autoritzats per a resoldre les incidències que es produïsquen.
  
Els tribunals tindran la categoria que corresponga al grup funcionarial en què s'integre cada plaça.
  
Els membres del tribunal podran abstenir-se o ser recusats, quan hi concórreguen les causes previstes legalment per a això.
  
La designació dels membres del tribunal inclourà la dels respectius suplents i es farà pública amb la llista d'admesos i exclosos.
  
Sisena. Procediment de selecció
  
El procés de selecció constarà de les fases següents:
  
oposició, concurs i curs selectiu.
  
La fase d'oposició consistirà a realitzar els exercicis que s'estableixen en aquesta convocatòria, sent necessària una puntuació mínima de 5 punts per a superar-la. A la puntuació obtinguda en la fase d'oposició, s'hi afegirà la que s'obtinga en la fase de concurs.
  
Els aspirants seran cridats en crida única, excepte casos de força major degudament justificats i lliurement apreciats pel tribunal.
  
El tribunal queda facultat per a fixar en un mateix dia diferents exercici de l'oposició, llevat que els aspirants manifesten per escrit la voluntat que passen 48 hores entre l'acabament de cada prova i el començament de la següent, immediatament després de la publicació de les qualificacions.
  
Fase prèvia
  
Abans de començar les proves físiques i les de coneixement del temari, es practicarà un exercici o prova psicotècnica aptitudinal i de personalitat i el reconeixement mèdic preceptiu. Tant l'exercici psicotècnic com el reconeixement mèdic seran eliminatoris, amb la qualificació d'apte o no apte i s'ajustaran als barems establits en l'annex 1 d'aquestes bases.
  
Fase d'oposició
  
Proves físiques. De caràcter obligatori i eliminatori. Es qualificarà amb apte o no apte.
  
Consistirà a superar proves d'aptitud física que posen de manifest la capacitat per a l'ocupació del lloc de treball i el contingut i marques de les quals seran, almenys, els següents segons el quadre d'edats:
  
Barem d'edats masculí
  
Quadre d'edats 1 2 3 4
  
Fins 30 anys 4,20" 3,75m 60" 40 abdominals
  
De 31 a 35 anys 4,50" 3,50m 1,10" 35 abdominals
  
De 36 a 40 anys 5,30" 3,25m 1,30" 30 abdominals
  
De 41 a 45 anys 1.500m 3,00m 1,30" 25 abdominals
  
De 46 a 50 anys 1.300m 2,75m 1,40" 20 abdominals
  
Més de 50 anys 1.200m 2,40m 1,55" 15 abdominals
  
Barem d'edats femení
  
Quadre d'edats 1 2 3 4
  
Fins 30 anys 4,50" 3,10m 1,10" 35 abdominals
  
De 31 a 35 anys 5,20" 2,90m 1,20" 30 abdominals
  
De 36 a 40 anys 6,00" 2,70m 1,35" 25 abdominals
  
De 41 a 45 anys 1.300m 2,50m 1,45" 20 abdominals
  
De 46 a 50 anys 1.200m 2,30m 1,55" 15 abdominals
  
Més de 50 anys 1.000m 2,10m 2,10" 12 abdominals
  
Proves:
  
1) Carrera de resistència: 1.000 metres.
  
2) Salt de llargada amb correguda d'impuls.
  
3) Natació: 50 metres.
  
4) Prova de resistència abdominal. En un temps no superior a 90 segons, que ha de realitzar-se sota les condicions següents:
  
a) Posició inicial: gitat de sobines (boca amunt), amb les mans entrellaçades per darrere del cap i els genolls flexionats a 90 graus aproximadament.
  
b) No hi ha cap punt de suport per als peus, ja que açò implicaria la posada en acció del recte anterior de la cuixa i psoes ilíac.
  
c) En cada repetició l'aspirant haurà de pujar el tronc fins a la vertical, mantenint les mans entrellaçades darrere del cap, i tornar a la posició inicial, encara que no serà necessari que la regió dorsal de l'esquena contacte amb el sòl en cada repetició.
  
d) La velocitat d'execució no és important, per la qual cosa el temps serà raonablement ampli, sense excedir en cap cas els 90 segons de la prova.
  
e) Dins del temps per a la realització de la prova (90''), l'aspirant podrà efectuar breus parades de recuperació.
  
f) Es comptabilitzaran totes les repeticions correctes efectuades durant els 90 segons de la prova.
  
La qualificació d'aquest exercici serà d'apte o no apte, havent de superar com a mínim tres de les proves per a ser declarat apte.
  
Quedaran exempts de la realització de les proves físiques aquells aspirants que hagueren realitzat amb anterioritat aquestes proves i es troben inclosos en el tram d'edat assenyalat en els barems d'edats.
  
- Exercici 1. De caràcter obligatori.
  
Exposició per escrit d'un tema general relacionat amb els epígrafs del programa-temari relacionat amb el corresponent annex (temes de l'1 al 24, llevat dels temes del grup cinqué) en un temps màxim d'una hora. Aquest tema serà llegit davant el tribunal, que podrà formular les preguntes o els aclariments que sobre aquell jutge oportunes. Es valoraran la claredat d'idees, la facilitat d'expressió verbal i el coneixement sobre els temes exposats.
  
La qualificació d'aquest exercici serà de 0 a 10 punts i per a superar-lo caldrà obtenir un mínim de 5 punts.
  
- Exercici 2. De caràcter obligatori.
  
Consistirà a contestar per escrit un qüestionari de 50 preguntes amb respostes alternatives, sobre coneixements policials inclosos en el temari. La duració d'aquest exercici serà d'una hora.
  
La qualificació d'aquest exercici serà de 0 a 10 punts, sent necessari obtenir un mínim de 5 punts per a superar-lo.
  
- Exercici 3. de caràcter obligatori.
  
Consistirà en la resolució d'un supòsit pràctic sobre organització, intervenció policial, elaboració d'un atestat, intervenció en concurrència simultània d'emergències i altres relacionats amb la funció que s'ha de desenvolupar. La duració d'aquest exercici serà d'una hora.
  
La qualificació d'aquest exercici serà de 0 a 10 punts, sent necessari obtenir un mínim de 5 punts per a superar-lo.
  
- Exercici 4. De caràcter obligatori i no eliminatori.
  
Consistirà en la traducció del valencià al castellà i viceversa d'un text proposat pel tribunal en un temps màxim a determinar.
  
Aquest exercici es qualificarà de 0 a 2 punts.
  
Fase de concurs
  
Finalitzada la fase d'oposició es valoraran els mèrits aportats pels aspirants que l'hagen superada, d'acord amb el barem de mèrits que figura en l'annex corresponent; el mateix per als aspirants que concórreguen pel torn de mobilitat.
  
La puntuació obtinguda en la fase de concurs se sumarà a l'obtinguda en la fase d'oposició.
  
Procediment de selecció. Torn de mobilitat
  
El concurs per a cobrir la plaça per torn de mobilitat s'ajustarà a les normes següents:
  
a) Els mèrits al·legats i qualsevol altra dada hauran d'estar referits a la data d'acabament del termini de presentació d'instàncies.
  
b) Una vegada transcorregut el termini de presentació d'instàncies, aquestes seran vinculants per al peticionari i els destins adjudicats seran irrenunciables, llevat que abans de finalitzar el termini de presa de possessió haguera obtingut una altre destí per convocatòria pública, en el qual cas caldrà comunicar aquesta circumstància a l'ajuntament que convoca la plaça oferida i adjudicada.
  
c) En el moment del procés d'adjudicació podrà sol·licitar-se formalment dels interessats els aclariments o, si escau, la documentació addicional que s'estime necessària per a la comprovació dels mèrits, requisits o dades al·legats així com aquells altres que es consideren necessaris per a una valoració correcta.
  
d)L'ordre de prioritat per a l'adjudicació de les places convocades vindrà donat per la major puntuació obtinguda a la vista dels mèrits al·legats. En cas d'empat, s'acudirà per a dirimir-lo a la major puntuació dels cursos realitzats. En cas de persistir l'empat, s'acudirà a la data de naixement i s'adjudicarà la plaça al sol·licitant de major edat.
  
e) El termini de presa de possessió del nou destí obtingut serà d'un mes, que començarà a comptar a partir de l'endemà del nomenament, sent necessari efectuar el cessament dins del tres dies hàbils següents a la data del nomenament.
  
El còmput del termini per al cessament s'iniciarà quan acaben els permisos o llicències que, si s'escau, hagen sigut concedits als interessats. Tot policia local que haja cursat una sol·licitud per al curs de mobilitat estarà obligat a donar trasllat per escrit d'aquests permisos o llicències a l'ajuntament que convoca. En aquest cas l'ajuntament de procedència podrà prorrogar el servei del concursant, i diferir-n'hi el cessament per necessitats del servei, per un període de temps no superior a 20 dies hàbils, comunicant aquesta pròrroga a l'ajuntament convocant.
  
Setena. Relació d'aprovats, presentació de documents i curs selectiu
  
El tribunal no podrà provar ni declarar que ha superat aquest procediment selectiu un nombre d'aspirants superior al de places convocades.
  
Finalitzades les proves selectives, l'oposició i el concurs, el tribunal farà pública la relació d'aspirants aprovats i elevarà aquesta relació a l'Alcaldia Presidència.
  
L'aspirant proposat pel tribunal haurà d'aportar davant la corporació, en el termini de 20 dies hàbils des que es faça pública la relació d'aspirants aprovats, els documents acreditatius de les condicions de capacitat i requisits exigits en aquestes bases.
  
Presentada aquesta documentació, l'aspirant haurà de realitzar el primer curs de capacitació que es convoque en l'Institut Valencià de Seguretat Pública de contingut teoricopràctic i de caràcter selectiu, amb una duració de dos mesos.
  
Vuitena. Nomenament
  
Finalitzat el curs teoricopràctic l'Institut Valencià de Seguretat Pública formularà una proposta de nomenament a l'Alcaldia, si és el cas, de superació del curs per l'aspirant, el qual haurà de prendre possessió del seu càrrec en el termini de 30 dies a comptar de l'endemà del dia que se li va notificar el nomenament.
  
En el supòsit que l'aspirant no supere el curs selectiu, l'Institut Valencià de Seguretat Pública comunicarà aquesta circumstància a l'Alcaldia, podent l'aspirant incorporar-se al curs immediatament posterior. Si no supera aquest curs, quedarà decaigut en el seu dret a participar en el procés selectiu sol·licitat, que es considerarà acabat a l'efecte de poder convocar de nou la plaça, atés que no s'hauria cobert.
  
Novena. Incidències
  
El tribunal queda autoritzat per a resoldre els dubte que es presenten, interpretar les bases d'aquesta convocatòria i prendre els acords necessaris per al bon ordre del procés selectiu.
  
En allò no previst en aquestes bases, hi seran d'aplicació la Llei 2/1990, de 4 d'abril, de Coordinació de les Policies Locals de la Comunitat Valenciana; el Decret 11/1992, de 16 de gener, del Govern Valencià; i l'Ordre de 16 de gener de 1992, del conseller d'Administració Pública, que desplega l'anterior decret, pel qual s'estableixen les bases i criteris uniformes per a la selecció, promoció i mobilitat de les policies locals, escales superior, tècnica i executiva, categories d'inspectors, subinspectors, oficials, suboficials i sergents; l'Ordre de 5 de desembre de 1994; la Llei 7/1985, de 2 d'abril, de Bases de Règim Local; el Reial Decret Legislatiu 781/1986, de 18 d'abril; el Reial Decret 896/1991, de 7 de juny, i el Reial Decret 2.617/1985, de 9 de desembre.
  
Orpesa, 15 de febrer de 1998.- L'alcalde: Rafael Albert Roca.
  
ANNEX I
  
Proves psicotècniques
  
1. Aptituds mentals.
  
- Raonament verbal: com indica el seu nom, constitueix una mesura de l'aptitud per a comprendre conceptes, expressats a través de la paraula. Aprecia més la capacitat per a abstraure, generalitzar i pensar de manera constructiva. Constitueix un valuós índex del nivell ocupacional a qué un subjecte puga aspirar, ja que en moltes treballs, existeix una relació positiva entre el nivell de responsabilitat que tenen assignat i el grau de profunditat amb què han de ser compreses les idees expressades verbalment.
  
- Raonament abstracte: intenta apreciar l'agilitat mental amb formes no verbals, ja que l'habilitat per a raonar amb paraules no és idèntica a l'habilitat per a raonar amb figures, el test de raonament abstracte no substitueix adequadament el raonament verbal, però pot servir com a element de confrontació.
  
- Rapidesa i precisió perceptiva: és una anàlisi ràpida de situacions complexes, ideada per a mesurar la rapidesa de resposta en tasques de tipus perceptiu.
  
- Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o capacitat per a concentrar-se en tasques la principal característica de les quals és la rapidesa perceptiva, junt amb l'atenció continuada.
  
- Agilitat mental: capacitat per a comprendre situacions, les relacions que existeixen entre elles, poder captar les estructures d'aquestes relacions i tenir un mètode sistemàtic de raonament.
  
- Memòria visual: capacitat per a recordar situacions a través del sentit de la vista.
  
2. Personalitat.
  
- Sentit de la disciplina i de l'autoritat: conformitat davant les normes i demandes dels superiors. Persona que sol ser sòbria i digna de confiança, així com dominada pel sentit del deure, perseverant, responsable i organitzada.
  
- Sentit de la iniciativa: persona no inhibida, disposada a intentar noves coses, pot suportar sense fatiga les vicissituds del tracte amb la gent i les situacions emocionals aclaparadores.
  
- Seguretat en si mateix. Fermesa personal: capacitat pràctica i realista. La confiança en si mateix i la capacitat per a tractar amb coses és madura i poc ansiosa; és flexible i segura.
  
- Desenvolupament de conductes cooperatives. Capacitat d'integració en el grup. Grau en què les persones s'ajuden entre si i es mostren amables i cooperatives amb els companys. Persona adaptable, animosa, interessada pels altres. Bona col·laboradora amb el treball del grup.
  
- Autocontrol dels impulsos i emocions: persona amb molt de control de les seues emocions i de la seua conducta en general. Curosa i oberta a l'àmbit social. Evidencia allò que comunament es coneix com «respecte a si mateix», té en compte la reputació social.
  
- Serenitat: persona assossegada, relaxada i tranquil·la.
  
- Capacitat empàtica i de maneig de la relació interpersonal: persona socialment desimbolta, no inhibida, amb bona capacitat per a aconseguir i mantenir contactes personals.
  
- Neutralitat efectiva en l'exercici professional: persona responsable i organitzada, les seues metes es troben dins de la normativa social. Fa allò que és socialment correcte, seguint estrictament les normes; fent allò que és acceptat i idoni.
  
- Capacitat d'automotivació: capacitat de sentir-se satisfet en allò referent a la seua ocupació. Grau en què una persona es preocupa per la seua activitat i s'hi lliura.
  
3. Característiques del test aptitudinal. Puntuacions decils.
  
- Raonament verbal 3,5
  
- Raonament abstracte 3
  
- Rapidesa i precisió perceptiva 3,5
  
- Atenció i resistència a la fatiga 3,5
  
- Agilitat mental 3
  
- Memòria visual 3,5
  
4. Característiques de la valoració actitudinal.
  
Per a l'avaluació de les proves actitudinals són factors preferents a tenir en compte, d'acord amb l'ordre d'importància que a continuació s'indica, els següents:
  
1. Autocontrol.
  
2. Serenitat.
  
3. Capacitat empàtica i maneig de les relacions interpersonals.
  
4. Sentit de la disciplina i de l'autoritat.
  
5. Desenvolupament de conductes corporatives i capacitat d'integració.
  
6. Seguretat i fermesa personal.
  
7. Sentit de la iniciativa.
  
8. Neutralitat professional.
  
9. Qualsevol altre d'anàloga significació als indicats anteriorment.
  
A més, s'haurà de fer una anàlisi global de l'estructura de la personalitat, i en cas que es detectara alguna anomalia significativa per a l'exercici de la funció policial, i si el tècnic i el tribunal ho consideren oportú abans de l'eliminació de l'opositor, aquestes proves s'hauran de contrastar mitjançant una entrevista a càrrec del tècnic.
  
La qualificació dels exercicis psicotècnics serà d'apte o no apte, havent de superar l'aspirant, com a mínim, en el cas dels factors aptitudinals, quatre dels sis factors a mesurar, havent de superar en tots els casos el factor d'agilitat mental.
  
· Reconeixement mèdic
  
El contingut de les proves de reconeixement mèdic, d'acord amb el que s'estableix en l'Ordre de 22 de desembre de 1997, de la Conselleria de Presidència, per la qual es modifica la de data de 5 de desembre de 1994, és el següent:
  
Quadre d'exclusions mèdiques. Promoció interna i mobilitat.
  
1. Obesitat o primera manifesta que dificulten o incapaciten per a l'exercici del lloc de treball.
  
2. Ull i visió.
  
a) Agudesa visual amb o sense correcció inferior als dos terços de la visió normal en ambdós ulls.
  
b) Hemianòpsia completa i absoluta.
  
3. Oïda i audició: agudesa auditiva que supose la pèrdua entre 1.000 i 3.000 hertzs a 45 decibels, o 6.000 hertzs a 45 decibels.
  
4. Aparell locomotor: qualsevol patologia òssia d'extremitats que produïsquen retraccions o limitacions funcionals de causa muscular o articular.
  
5. Aparell cardiovascular:
  
a) Hipertensió arterial mal controlada que no ha d'ultrapassar en repòs les xifres i amb repetició de 170 mmHg en pressió sistólica i els 95 mmHg en pressió diastòlica; a parer del tribunal mèdic, es podrà repetir la prova quan hi concórreguen circumstàncies que així ho aconsellen.
  
b) Varius ulceroses. Tromboflebitis. Insuficiències cardíaques severes. Hipertròfia ventricular esquerra descompensada. Infart de repetició.
  
6. Aparell respiratori: la broncopatia crònica obstructiva. El pneumotòrax espontani (en més d'una ocasió).
  
7. Sistema nerviós: epilèpsia, alcoholisme i toxicomanies.
  
8. Pell i fàneres: cicatrius que produïsquen limitacions funcionals.
  
9. Altres processos patològics. Malalties immunològiques sistemàtiques. Intoxicacions cròniques. Hemopaties greus.
  
ANNEX II
  
Temari
  
Grup primer. Dret constitucional i administratiu
  
Tema 1. Organització política de l'estat espanyol. Classe i forma d'estat. Organització territorial de l'estat. La corona. El poder legislatiu. El poder executiu. El poder judicial. Relacions entre el Govern i les Corts Generals.
  
Tema 2. La Constitució Espanyola. El sistema constitucional. La Constitució Espanyola de 1978. Principis generals. El Tribunal Constitucional.
  
Tema 3. Les Corts Generals. Les cambres. La funció legislativa. L'administració de justícia.
  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques, estatal, autonòmiques i local.
  
Tema 5. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia. Administració local. Economia i hisenda.
  
Tema 6. Administració local. Caràcter natural de l'administració local. L'administració local com a instrument de descentralització. L'administració local en la Constitució de 1978. Entitats que comprén l'administració local.
  
Tema 7. El dret administratiu: fonts. La llei. Normes no parlamentàries equiparades a la llei. El reglament, concepte i classes. El procediment administratiu.
  
Grup segon. Règim local i policia
  
Tema 8. El municipi, òrgans unipersonals de govern. L'alcalde. Els tinents d'alcalde. Els regidors.
  
Tema 9. El municipi, òrgans col·legiats de govern. El ple de l'ajuntament. La comissió de govern, òrgans consultius i participatius, les comissions informatives.
  
Tema 10. La seguretat ciutadana. Autoritats competents. Funcions de la policia local segons la Llei Orgànica de Cossos i Forces de Seguretat. Actuació de la policia local en col·laboració amb la resta de forces i cossos. Policia judicial.
  
Tema 11. La policia local, conceptes previs. Missions i objectius. Estructura orgànica i funcional.
  
Tema 12. El binomi policia local-ciutadà, conceptes previs. Relació i finalitat. Suports ètics. Normes d'actuació.
  
Tema 13. Ordenament legislatiu de la policia local: Llei Orgànica de Forces i Cossos de Seguretat. Principis bàsics d'actuació. Disposicions estatutàries comunes. Règim disciplinari.
  
Tema 14. Llei de la Generalitat Valenciana de Coordinació de Policies Locals de la Comunitat Valenciana. Disposicions generals de coordinació de les policies locals. De l'estructura i organització. De la selecció, promoció i mobilitat. Dels drets i deures. L'Institut Valencià de Seguretat Pública.
  
Grup tercer. Dret penal i policia administrativa
  
Tema 15. Codi penal (Llei Orgànica 10/1995, de 23 de novembre). Concepte de delicte i falta. Circumstàncies que eximeixen, atenuen i agreugen la responsabilitat criminal. Penes. Classes de penes.
  
Tema 16. Classe de delictes: contra la llibertat. Contra el patrimoni. Contra la salut pública. Contra la seguretat del trànsit. Contra l'administració pública. Contra l'ordre públic.
  
Tema 17. Classes de faltes: contra les persones. Contra el patrimoni. Contra els interessos generals. Contra l'ordre públic. Disposicions comunes a les faltes.
  
Tema 18. Competències dels ajuntaments. Les ordenances municipals. Els reglaments. Els bans de l'alcaldia.
  
Tema 19. Ordenances municipals: concepte i classes. Infraccions. Potestat sancionadora. Principals infraccions a bans i ordenances. Procediments sancionador.
  
Grup quart. Trànsit i seguretat viària
  
Tema 20. Text articulat de les Llei de Bases 18/1989. Tipificació de les principals infraccions. Infraccions de trànsit que constitueixen delicte. procediment sancionador. Competències municipals.
  
Tema 21. Reglament General de Circulació, aprovat pel Reial Decret 13/1992, de 17 de gener.
  
Tema 22. El trànsit viari: introducció. Vies i vehicles i conductors. Les condicions tècniques del vehicle. Classes de transport.
  
Tema 23. Els transport: servei públic de viatgers i servei públic de mercaderies o mixtos. El servei privat, mercaderies perilloses. Condicions tècniques del vehicle de transports i altres requisits principals.
  
Tema 24. Els accidents de trànsit: concepte i consideracions prèvies. Les causes. Classes i faltes.
  
Grup cinqué
  
Tema 25. Guia urbana de carrers d'Orpesa.
  
Tema 26. El terme municipal d'Orpesa. Límits, partides, carreteres i camins.
  
Tema 27. Edificis, serveis i instal·lacions, públics i privats, d'interés per a la població. Edificis, serveis i instal·lacions municipals: característiques; informació i dades d'interés per a la policia local.
  
Tema 28. Ajuntament d'Orpesa. Composició, organització de govern i serveis municipals.
  
Tema 29. Policia local d'Orpesa. Plantilla, mitjans, serveis. Festes patronals, col·laboració de la policia local.
  
ANNEX III
  
Barem per a la valoració de mèrits
  
1. Titulació acadèmica: fins a un màxim de 15 punts.
  
Es valoraran les titulacions acadèmiques acreditades pels concursants que siguen superiors a les exigides com a requisits per a podes accedir a les proves selectives, conforme a la següent escala:
  
- Doctor 8 punts
  
- Llicenciat o equivalent 6 punts
  
- Diplomat universitari o equivalent 5 punts
  
- Batxillerat, Formació Professional de segon grau,
  
 accés a la universitat per a major de 25 anys
  
 o equivalent 3 punts
  
- Diplomat superior en Criminologia 4 punts
  
- Títol de Criminologia (3 anys) 3 punts
  
2. Grau personal.
  
S'adjudicarà un màxim de 3 punts per la possessió d'un determinat grau personal consolidat dins de la carrera administrativa de la forma següent:
  
a) Per posseir un grau personal superior al nivell del lloc sol·licitat: 3 punts.
  
b) Per posseir un grau personal igual al nivell del lloc sol·licitat: 2 punts.
  
c) Per posseir u grau personal inferior al nivell del lloc sol·licitat: 1 punt.
  
3. Antiguitat.
  
Fins a un màxim de 20 punts.
  
- Per cada any d'antiguitat en la mateixa escala i categoria de la policia local o superior: 1,50 punts, fins a un màxim de 10 punts.
  
- Per cada any d'antiguitat prestat en qualsevol administració pública: 0,50 punts per any complet, fins a un màxim de 10 punts.
  
4. Altres mèrits.
  
Fins a un màxim de 15 punts.
  
- Coneixement del valencià, acreditat amb el certificat oficial de la Junta Qualificadora de Coneixements de Valencià:
  
· Coneixements orals 0,75 punts
  
· Certificat de grau elemental 1,25 punts
  
· Certificat de grau mitjà 2,50 punts
  
· Certificat de grau superior 3,00 punts
  
- Coneixement d'un o més idiomes, acreditats documentalment mitjançant un certificat expedit per una facultat o escola oficial reconeguda, 3 punts per cada un.
  
5. Cursos organitzats per l'Institut Valencià de Seguretat Pública o organismes anàlegs.
  
Fins a un màxim de 50 punts.
  
Per la realització de cursos organitzats pel Ministeri de l'Interior (o altres organismes relacionats amb la funció policial i ajustats al barem següent), l'Institut Valencià de Seguretat Pública o organisme anàleg o en escoles de policia de les corporacions locals i reconeguts per l'Institut Valencià de Seguretat Pública, ajustats al barem següent:
  
 Diploma Certificat Certif. aprof.
  
Nombre d'hores d'assisténcia d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
Quan es tracte de cursos de duració inferior a la mínima esmentada, la puntuació d'aquests estarà determinada per la suma del còmput d'hores i/o assistències d'aquests. En el cas d'haver impartit hores com a professor en els cursos, es puntuaran amb el barem corresponent al certificat d'aprofitament.
  
Els cursos bàsics de formació inicial i els cursos de capacitació no seran objecte de puntuació.
  
Els cursos de dispensa en un grau del requisit de titulació es puntuaran com cursos amb certificat d'aprofitament o d'aprofitament excel·lent segons els casos; no seran puntuables si ja es van tenir en compte a l'efecte de titulació acadèmica per a promoció interna.
  
6. Així mateix, es valoraran els coneixements en administració i gestió de recursos humans i informàtica. De la mateixa manera es valoraran els títols de socorrista aquàtic, primers auxilis, curs de submarinisme, arts marcials, defensa personal i altres, degudament acreditats i lliurement apreciats pel tribunal qualificador. Publicacions, conferències, seminaris, felicitacions, tec. La puntuació màxima total d'aquest apartat no podrà supera els 4 punts.
  
7. Entrevista personal:
  
Es realitzarà davant el tribunal qualificador, i es valorarà fins a un màxim de 9 punts amb el contingut i puntuació que s'assenyalen:
  
a) Coneixements sobre els temes exposats en el grup cinqué de l'annex (temes del 25 al 29), fins a màxim de 3 punts.
  
b) Valoració i comprovació de l'aptitud, eficàcia, iniciativa i experiència professional del concursant en activitats, fins a un màxim de 6 punts.
  
Només seran citats per a fer l'entrevista aquells aspirants la puntuació dels quals, sumats els mèrits amb el màxim possible de l'entrevista, arribe com a mínim als 15 punts.